Il-qtil ta' avukat Olandiż li kien qed jidher għal klijent f'każ mill-iktar serju qed ikun deskritt bħala wieħed ta' tħassib serju għar-rule of law f'dan il-pajjiż fil-qalba tal-Ewropa. Dan b'mod speċjali meta qed ikun ikkunsidrat li hu mhux l-ewwel vittma ta' dik li hija investigazzjoni b'rabta ma' ċirku ta' kriminalità, li jinvolvi gangs mill-iktar perikolużi u traffikar ta' droga. Il-qtil ta' Derk Wiersum, ta' 44 sena, seħħ nhar l-Erbgħa li għadda. Raġel liebes barnuża ġo rasu sparalu meta kien ħiereġ minn daru f'dak li kien deskritt bħala qtil mill-iktar brutali. Wirsum kien l-avukat ta' xhud tal-istat kontra membri ta' grupp vjolenti li membri tiegħu qed ikunu akkużati bil-qtil ta' ħames persuni bejn l-2015 u l-2017. Huma 16 l-akkużati f'dawn il-każi. Il-Kap tal-Pulizija Erik Akerboom qal li "b'dan il-qtil brutali, inqabeż limitu ġdid: issa lanqas nies li qegħdin sempliċiment jagħmlu xogħolom m'għadhom siguri." Il-Ministru għall-Ġustizzja Ferd Grapperhaus iddeskriva l-qtil bħala "attakk fuq ir-rule of law." F'dan il-każ l-Avukat Wiersum kien qed jiddefendi membru tal-grupp li sar whistleblower. Ħuh diġà kien vittma ta' din id-deċiżjoni għax inqatel is-sena li għaddiet. Il-grupp wara dawn il-każ huwa magħruf bħala Mocro Maffia u nies fi ħdanu huma mniżżla mill-Europol fost l-iktar persuni mfittxija fl-Ewropa. L-Avukat maqtul, li huwa wkoll missier, beda jaħdem fl-uffiċċju tiegħu iktar kmieni din is-sena wara li qabel kien parti minn ditti legali oħra u serva anke lill-istat f'karigi pubbliċi. Il-pulizija qed tfittex żagħżugħ ta' bejn is-16 u l-20 sena. Femke Halsema, is-Sindku ta' Amsterdam, iddeskriva l-qtil bħala attakk fuq il-professjonijiet legali kollha li jolqot ukoll is-saltna tad-dritt fil-pajjiż. "Dan hu qtil orribbli, ta' missier, avukat, Amsterdammer… dan iwassal għal biża' u inċertezza fost l-avukati," qal is-Sindku li ħa sehem f'laqgħat serji fl-aħħar jiem bil-għan li tkun analizzata s-sitwazzjoni.